GPSC วิ่งฉิว 4% โบรกฯชูเป้าสูง 95 บ. ลุ้นกำไร-เงินปันผลพุ่ง รับรู้ GLOW เพิ่ม
GPSC วิ่งฉิว 4% โบรกฯชูเป้าสูง 95 บ. ลุ้นกำไร-เงินปันผลพุ่ง รับรู้ GLOW เพิ่ม
20 พ.ค. 2563

ผู้สื่อข่าวรายงานว่า ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ณ เวลา 14.55 น. อยู่ที่ระดับ 76.50 บาท บวก 3.25 บาท หรือ 4.44% สูงสดที่ระดับ 76.75 บาท ต่ำสุดที่ระดับ 73.75 บาท ด้วยมูลค่าการซื้อขาย 1.78 พันล้านบาท

ด้านบล.เมย์แบงก์ กิมเอ็ง (ประเทศไทย) ระบุในบทวิเคราะห์ฯแนะนำซื้อหุ้น GPSC ราคาเป้าหมาย consensus ที่ 80 บาท หลังมองต้นทุนราคาก๊าซฯที่ปรับลดลงแรงคาดจะช่วยชดเชยรายได้ขายไฟในนิคมอุตสาหกรรม ที่หายไปบางส่วน ผสานกับส่วนแบ่งรายได้จากโครงการไซยะบุรีที่คาดจะดีขึ้นในช่วงไตรมาส 2-3 ปีนี้ จากปริมาณน้ำในเขื่อนเริ่มเดือน เม.ย.ปรับตัวสูงขึ้น 40% เทียบกับเดือนก่อน
ด้านบล.ไทยพาณิชย์ แนะ “ซื้อ” หุ้น GPSC แม้ราคาหุ้นปรับตัวขึ้นมาแล้ว 55% หลังจากตลาดร่วงแรงในเดือนมี.ค.-พ.ค. เพราะความกังวลเกี่ยวกับโควิด-19 และภัยแล้งในประเทศไทย โดยผู้บริหาร ระบุเหตุการณ์สองอย่างนี้ยังไม่มีผลกระทบต่อการดำเนินงานใน ไตรมาส 1/63 มากนัก แม้ผลกระทบมีมากขึ้นในเดือนเม.ย. เพราะมาตรการอยู่บ้าน แต่ผลการดำเนินงานของ GPSC จะยังคงได้รับความคุ้มครองบางส่วนจากสัญญาซื้อขายไฟฟ้า (PPA) ระยาวกับการไฟฟ้าฝ่ายผลิตแห่งประเทศไทย (กฟผ.) ที่คิดเป็น 48% ของรายได้ และการขายไฟฟ้าให้กับกลุ่มบมจ.ปตท. (PTT) คิดเป็น 25%
ทั้งนี้ คาดว่า GPSC จะรายงานกำไรและเงินปันผลเพิ่มขึ้นในปี 63-65 โดยได้รับการสนับสนุนจากการรับรู้ผลประโยชน์จากการซื้อกิจการบมจ.โกลว์ พลังงาน (GLOW) เพิ่มขึ้นและกระแสเงินสดที่แข็งแกร่ง โดยให้ราคาเป้าหมายอ้างอิงวิธี DCF ที่ 95 บาท
 